अजनाला थाने पर हमले से जुड़े केस में अमृतपाल के 2 साथियों के आर्म्स लाइसेंस रद्द
J&K Police Action Against Amritpal Singh Waris Punjab De| Two Associate License cancel  वारिस पंजाब दे के जत्थेदार अमृतपाल सिंह के साथियों पर जम्मू-कश्मीर पुलिस ने कार्रवाई की है।
खालिस्तान समर्थक संगठन 'वारिस पंजाब दे' के जत्थेदार अमृतपाल सिंह के साथियों पर जम्मू-कश्मीर पुलिस ने कार्रवाई की है। पंजाब सरकार के कहने पर जम्मू-कश्मीर पुलिस ने अमृतपाल सिंह की सुरक्षा में तैनात रहने वाले उसके दो साथियों के हथियारों के लाइसेंस रद्द कर दिए हैं। इनमें से वरिंदर सिंह का लाइसेंस जम्मू-कश्मीर के सांबा से बना था।
अमृतपाल और उसके साथियों द्वारा अमृतसर जिले के अजनाला पुलिस थाने पर किए गए हमले के बाद पंजाब सरकार ने जम्मू-कश्मीर पुलिस को उसके दो साथियों के आर्म्स लाइसेंस रद्द करने के लिए लिखा था। 
पंजाब पुलिस की रिक्वेस्ट के बाद जम्मू-कश्मीर पुलिस ने वरिंदर के लाइसेंस की जांच शुरू की तो पता चला कि ये लाइसेंस वर्ष 2013 में बना था और इसकी वैलिडिटी 2017 में खत्म हो गई थी। उसके बाद लाइसेंस रिन्यू नहीं किया गया। इसके बाद जम्मू-कश्मीर पुलिस ने वरिंदर सिंह का लाइसेंस रद्द कर दिया। अब वह अपना लाइसेंस रिन्यू नहीं करवा पाएगा।
तलविंदर का लाइसेंस भी रद्द
अमृतपाल सिंह के दूसरे साथी तलविंदर सिंह का लाइसेंस भी रद्द करने की सूचना है। शुरुआती जानकारी के मुताबिक अमृतपाल सिंह के यह दोनों साथी वरिंदर सिंह और तलविंदर सिंह जम्मू-कश्मीर पुलिस में तैनात थे। उसी समय उनके लाइसेंस बनाए गए थे। अब पंजाब सरकार के कहने पर इन्हें रद्द कर दिया गया।
पंजाब सरकार भी एक्शन में
पंजाब सरकार भी अमृतपाल के खिलाफ एक्शन लेने की पूरी तैयारी कर चुकी है। वह सिर्फ अमृतसर में G20 देशों का सम्मेलन पूरा होने का इंतजार कर रही है। 21 मार्च को यह सम्मेलन पूरा होते ही अमृतपाल सिेंह के करीबियों के खिलाफ एक्शन लिया जा सकता है।
इससे पहले गुरुवार को ही अमृतपाल के साथी यूके निवासी गुरिंदरपाल सिंह को अमृतसर एयरपोर्ट पर डिटेन कर लिया गया था। गुरिंदरपाल पर सोशल मीडिया अकाउंट पर हथियारों की नुमाइश करने के आरोप थे। NRI होने के चलते पुलिस ने उसके खिलाफ LOC जारी कर रखी थी। अमृतसर एयरपोर्ट पर डिटेन किए जाने के बाद उसे जमानत तो दे दी गई लेकिन वह इस केस के चलते अब यूके नहीं जा पाएगा।